
Többfókuszú fejlesztési terv az Encsi és az Abaúj-Hegyközi kistérség tekintetében

Magyarország leghátrányosabb helyzetű térségeihez tartoznak az Encsi és az Abaúj- Hegyközi kistérségek. Természeti értékei, történelmi sokszínűsége ellenére az ott élők kilátástalan helyzetben vannak. A térség gazdasági, természeti, infrastrukturális helyzetének bemutatása révén a jelen helyzetre világítunk rá, kitérve a múltbeli, demográfiai változásokra, annak okaira, s a kilátásokra. Ennek keretében a helyi lakossággal folytatott beszélgetések, a térség elöljáróival, döntéshozóival végzett mélyinterjúk révén átfogó képet nyerhetünk a jelenlegi helyzetről, s az ott élők lehetőségeiről, véleményükről a jövőt tekintően. Dolgozatunkban elemzésre kerülnek a meglévő fejlesztési tervek, ezek hatásai, és bemutatjuk a megvalósult eredményeket. Emellett fő gondolataink közé tartozik, hogy van-e realitása a térségek közötti együttműködésnek és egy közös fejlesztési terv kidolgozásának. Ezen kívül a közös projektek megvalósíthatóak-e, lehetőleg úgy, hogy közösen használják az elérhető, rendelkezésre álló erőforrásokat. A dolgozatunk során olyan fejlesztési tervet kívánunk bemutatni, mely reális és megvalósítható célokat tartalmaz, mely figyelembe veszi a helyi sajátosságokat és arra koncentrál, hogy az ott élők is lássanak megoldást a helyzetükre.



